text: Colau aconsegueix un pacte perquè els webs no publiquin pisos il·legals | Catalunya | EL PAÍS Catalunya
  El Consistori no es reuneix amb Airbnb perquè anuncia apartaments turístics sense llicència
  Barcelona 8 MAI 2017 - 21:50	CEST
  Protestes contra els pisos turístics al carrer Princesa de Barcelona Carles Ribas
  L'Ajuntament de Barcelona ha pactat aquest dilluns amb les plataformes de lloguer vacacional HomeAway, Booking, Rentalia i Apartur una estratègia conjunta per combatre els apartaments turístics il·legals. La tinent d'alcalde Janet Sanz ha destacat que aquests operadors, al contrari que Airbnb, "ho estan fent bé i operen dins de la legalitat".
  El regidor de Turisme, Agustí Colom, ha destacat que el Consistori pretén trobar "espais de col·laboració, treball conjunt i coresponsabilitat amb les plataformes vacacionals perquè sigui compatible la vida dels veïns amb els visitants". Colom ha afegit que les plataformes convidades treballen per eliminar l'oferta de pisos il·legals dins dels seus portals. L'empresa més gran d'oferta de lloguer vacacional, Airbnb, no ha estat convidada a la reunió. Sanz ha justificat l'absència denunciant que aquesta no ha "expressat un compromís clar per combatre l'oferta de pisos il·legals".
  El Consistori admet que està mantenint reunions amb la plataforma malgrat haver-li imposat dues sancions de 30.000 euros el 2015, ambdues recorregudes, i una altra per reincidència que pot arribar als 600.000 euros. A més, el director general d'Airbnb a Espanya i Portugal, Arnaldo Muñoz, va fer públic ahir un comunicat diferenciant-se de la resta de plataformes i al·legant que no es dediquen a l'allotjament professional sinó a "protegir les persones que de tant en tant comparteixen casa seva".